C 420/41

Publicarea documentului unic modificat ca urmare a aprobării unei modificări minore în conformitate cu articolul 53 alineatul (2) al doilea paragraf din Regulamentul (UE) nr. 1151/2012

(2019/C 420/13)

Comisia Europeană a aprobat această modificare minoră în temeiul articolului 6 alineatul (2) al treilea paragraf din Regulamentul delegat (UE) nr. 664/2014 al Comisiei (1).

Cererea de aprobare a acestei modificări minore poate fi consultată în baza de date DOOR a Comisiei.

DOCUMENT UNIC

„NOCCIOLA DEL PIEMONTE”/„NOCCIOLA PIEMONTE”

Nr. UE: PGI-IT-0305-AM03 – 5.4.2019

DOP () IGP (X)

1. Denumirea (denumirile)

„Nocciola del Piemonte”/„Nocciola Piemonte”

2. Statul membru sau țara terță

Italia

3. Descrierea produsului agricol sau alimentar

3.1. Tipul de produs

Clasa 1.6. Fructe, legume și cereale, proaspete sau prelucrate

3.2. Descrierea produsului căruia i se aplică denumirea de la punctul 1

Indicația geografică protejată „Nocciola del Piemonte” sau „Nocciola Piemonte” este rezervată fructelor obținute din soiul de alun „Tonda Gentile Trilobata”. Nucula este de formă subsferoidală sau parțial subsferoidală, trilobată, are dimensiuni nu foarte uniforme, în cea mai mare parte cu calibre între 17 și 21 mm, și coajă de grosime medie, de culoare alunie de intensitate medie, nu prea lucioasă, destul de tomentoasă la vârf și cu striații numeroase, dar puțin evidente. Sămânța are formă variabilă (subsferoidală, tetraedrică și uneori ovoidală) și o culoare mai închisă decât cea a cojii, este cel mai adesea acoperită de fibre și prezintă o suprafață ridată, cu adâncituri mai mult sau mai puțin evidente. Dimensiunile sunt mai puțin uniforme decât cele ale alunei în coajă. Perispermul este de grosime medie, dar se desprinde foarte ușor la prăjire, textura fiind compactă și crocantă. Gustul și aroma sunt foarte fine și persistente. Randamentul la descojire este de 40-50 %.

Indicația geografică protejată „Nocciola del Piemonte” sau „Nocciola Piemonte” trebuie să se încadreze în următoarele tipologii comerciale:

Alună întreagă în coajă: este vorba despre alună așa cum a fost culeasă în livadă, supusă doar operațiunilor de curățare și eliminare, prin cernere, a corpurilor străine și uscată corespunzător pentru a se garanta păstrarea ei pe termen lung.

Alună descojită: este vorba despre fructul întreg, descojit prin tratamente fizice, dar care păstrează încă perispermul acoperit de fibre și are o culoare mai închisă decât cea a cojii.

Alună prăjită: fructul întreg sau rareori fragmentat care a fost supus procesului de prăjire și a fost curățat în totalitate sau parțial de perispermul extern.

Alune măcinate: produsul obținut prin măcinarea alunelor întregi sau zdrobite, deja prăjite, în granule cu dimensiuni diferite în funcție de gradul de măcinare, dar cuprinse în orice caz între 1 și 12 mm.

Făină de alune: produsul obținut prin măcinarea alunelor întregi sau zdrobite, deja prăjite, în granule cu dimensiuni diferite în funcție de gradul de măcinare, dar cuprinse în orice caz între 250 de microni și 1 mm.

Pastă de alune: produsul obținut prin măcinarea alunelor întregi sau zdrobite, deja prăjite, în granule cu dimensiuni diferite în funcție de gradul de măcinare, dar în orice caz sub 250 de microni.

3.3. Hrană pentru animale (doar în cazul produselor de origine animală) și materii prime (doar în cazul produselor prelucrate)

—

3.4. Etape specifice ale producției care trebuie să se desfășoare în aria geografică delimitată

Alunii sunt cultivați în aria delimitată la punctul 4. Livezile de aluni sunt înscrise într-un registru specific păstrat de organismul de control. Livezile de aluni, cu plante cultivate sub formă de tufă sau trunchi unic, au o densitate care variază între 200 și 500 de plante/ha. În ceea ce privește plantațiile realizate înaintea decretului de recunoaștere național din 2 decembrie 1993, este permisă o densitate maximă de 650 de plante per hectar și este interzisă reînnoirea plantelor; în cazul morții sau în cel al extirpării unor plante, se vor putea efectua noi plantări doar în limita a 200-500 de plante per hectar.

Randamentul maxim prevăzut este, în orice caz, de 3 500 kg/ha.

3.5. Norme specifice privind felierea, răzuirea, ambalarea etc. a produsului la care se referă denumirea înregistrată

„Nocciola del Piemonte” sau „Nocciola Piemonte” trebuie comercializată după cum urmează:

(a) în cazul produsului în coajă: în saci dintr-un material textil adecvat pentru toate nivelurile de comercializare sau, în mod excepțional, în vrac, doar în etapa primei vânzări de la producătorul agricol către primul cumpărător, cel care deține centrul de prelucrare și/sau ambalare;

(b) în cazul produsului descojit, prăjit, măcinat și finit: în ambalaje adecvate pentru uz alimentar. Produsul indicat la litera (b) poate fi comercializat doar dacă este preambalat sau ambalat în momentul vânzării. Produsul în coajă trebuie ambalat până la data de 31 decembrie a anului următor recoltei.

3.6. Norme specifice privind etichetarea produsului la care se referă denumirea înregistrată

Pe ambalaje trebuie să figureze mențiunea „Nocciola del Piemonte” sau „Nocciola Piemonte”, urmată de „Indicație geografică protejată” sau „IGP”. Indicarea anului recoltării alunelor ambalate este obligatorie pentru produsul în coajă sau descojit.

Pe eticheta produsului descojit, prăjit și/sau măcinat trebuie să figureze simbolul comunitar al IGP.

Utilizarea alunelor „Nocciola del Piemonte” sau „Nocciola Piemonte” ca ingredient al unor produse alimentare implică obligativitatea includerii pe etichetă a mențiunii „prodotto ottenuto esclusivamente da «Nocciola del Piemonte»o «Nocciola Piemonte»” („produs obținut doar din «Nocciola del Piemonte» sau «Nocciola Piemonte»”) sau „solo con «Nocciola del Piemonte»D o «Nocciola Piemonte»«IGP»” („doar cu «Nocciola del Piemonte» sau «Nocciola Piemonte»«IGP»”).

De asemenea, pe ambalaje poate fi indicată și mențiunea „delle Langhe” („din Langhe”), dacă alunele provin doar din livezi de aluni aflate în aria geografică numită „Langhe”D, care cuprinde următoarele comune din provinciile Cuneo și Asti:

Provincia Cuneo:

Albaretto della Torre, Arguello, Barolo, Belvedere Langhe, Benevello, Bergolo, Bonvicino, Borgomale, Bosia, Bossolasco, Camerana, Camo, Castelletto Uzzone, Castellino Tanaro, Castiglione Falletto, Castiglione Tinella, Castino, Cerretto Langhe, Cigliè, Cissone, Cortemilia, Cossano Belbo, Cravanzana, Diano d’Alba, Dogliani, Feisoglio, Gorzegno, Gottasecca, Grinzane Cavour, Igliano, La Morra, Lequio Berria, Levice, Mango, Marsaglia, Mombarcaro, Monesiglio, Monforte d’Alba, Montelupo Albese, Montezemolo, Murazzano, Neviglie, Niella Belbo, Paroldo, Perletto, Pezzolo Valle Uzzone, Prunetto, Roascio, Rocca Cigliè, Rocchetta Belbo, Roddi, Roddino, Rodello, Sale Langhe, Sale San Giovanni, Saliceto, San Benedetto Belbo, Santo Stefano Belbo, Serralunga d’Alba, Serravalle Langhe, Sinio, Somano, Torre Bormida, Torresina, Treiso, Trezzo Tinella și Verduno;

în cazul următoarelor comune: Alba, Barbaresco, Bastia Mondovì, Cherasco, Clavesana, Farigliano, Lequio Tanaro, Monchiero, Narzole, Neive, Niella Tanaro și Novello, aria geografică situată pe malul drept al râului Tanaro;

în cazul următoarelor comune: Castelnuovo di Ceva, Ceva și Priero, aria geografică situată pe malul drept al torentului Cevetta, până la scurgerea acestuia în râul Tanaro; de acolo, aria geografică aflată pe malul drept al râului Tanaro.

Provincia Asti:

Bubbio, Cassinasco, Castagnole delle Lanze, Castel Boglione, Castel Rocchero, Cessole, Coazzolo, Loazzolo, Mombaldone, Monastero Bormida, Montabone, Olmo Gentile, Roccaverano, Rocchetta Palafea, San Giorgio Scarampi, Serole, Sessame și Vesime;

în cazul comunelor Canelli și Calamandrana, aria geografică aflată la dreapta față de torentul Belbo.

Este interzisă utilizarea, împreună cu denumirea „Nocciola del Piemonte” sau „Nocciola Piemonte”, a oricărei alte denumiri sau a oricărui adjectiv suplimentar, cu excepția menționării soiului „Tonda Gentile Trilobata”.

4. Delimitarea concisă a ariei geografice

Aria de producție a denumirii „Nocciola del Piemonte” sau „Nocciola Piemonte” este cuprinsă în întregime în Regiunea Piemonte, și este formată din teritoriile comunelor cu terenuri favorabile producției de alune din provinciile Alessandria, Asti, Biella, Cuneo, Novara, Torino și Vercelli.

5. Legătura cu aria geografică

Aria geografică în care se produce „Nocciola del Piemonte” sau „Nocciola Piemonte” este caracterizată de un relief deluros sau montan, cuprinzând și zone aflate la poalele dealurilor și ale munților, la altitudini variind între 150 și 800 m deasupra nivelului mării. Din cauza precipitațiilor semnificative din punct de vedere cantitativ (aproximativ 900 mm anual) și a pantelor aproape întotdeauna puternic înclinate, terenurile au un nivel redus de fertilitate atât în ceea ce privește prezența substanțelor organice, cât și în ceea ce privește prezența elementelor minerale nutritive. Spre deosebire de cazul celorlalte zone ale regiunii Piemonte, aceste caracteristici creează un mediu pedoclimatic specific și diferențiat în care soiul „Tonda Gentile Trilobata” își dezvoltă cele mai bune calități.

Cultivarea alunilor în Piemonte se baza deja din secolul al XIX-lea și continuă să se bazeze exclusiv pe utilizarea soiului „Tonda Gentile Trilobata”D, caracterizat din punct de vedere calitativ de perispermul de grosime medie, dar ușor de desprins prin prăjire, de o textură compactă și crocantă și o de aromă și un gust persistente și foarte fine. Prerogativele cele mai cunoscute și atribuite de industria dulciurilor produsului „Nocciola del Piemonte”D sau „Nocciola Piemonte” sunt forma nuculei, subsferoidală și parțial trilobată, cu un procent aproape nesemnificativ de alune oblonge, randamentul bun la descojire, care poate ajunge chiar și la 50 %, randamentul bun la prăjire și eliminarea foarte facilă a pericarpului de pe sămânță.

„Nocciola del Piemonte” sau „Nocciola Piemonte” se obține din soiul „Tonda Gentile Trilobata”D, care, doar în zona geografică delimitată, caracterizată de soluri cu fertilitate redusă și precipitații abundente, permite dezvoltarea caracteristicilor comerciale și organoleptice care au făcut celebră această alună. Având în vedere faima acestui soi, s-a încercat în trecut introducerea lui în diverse alte zone din Italia în care se cultivă aluni, dar în zadar, deoarece soiul nu reușea să se adapteze sau nu oferea caracteristicile comerciale și organoleptice ale alunei obținute în aria de origine. „Nocciola del Piemonte” sau „Nocciola Piemonte”, cultivată în aria delimitată, este cunoscută de la jumătatea secolului al XIX-lea pentru caracteristicile sale organoleptice foarte apreciate, care au generat prestigiul indiscutabil al industriei dulciurilor din Piemonte. În a doua jumătate a secolului al XIX-lea, odată cu dezvoltarea primelor fabrici de dulciuri din Italia și din străinătate, a început să înflorească în Piemonte comerțul cu aceste alune. Recoltele anuale, care totalizau atunci câteva mii de chintale, erau absorbite „cu coajă cu tot” de micile fabrici de dulciuri locale, orientate mai ales spre producția de ciocolată, fabricile ocupându-se chiar ele de descojire. Caracteristicile organoleptice excelente ale alunelor „Nocciola del Piemonte” sau „Nocciola Piemonte” au adus rapid produsul în atenția industriilor interesate, atât din Italia, cât și din străinătate. Deja de la începutul secolului al XX-lea, acest produs era exportat în numeroase țări europene și de pe alte continente, precum Elveția, Germania, Belgia, Olanda, Chile, San Salvador și Japonia.

Trimitere la publicarea caietului de sarcini

[articolul 6 alineatul (1) al doilea paragraf din prezentul regulament]

Textul consolidat al caietului de sarcini este disponibil la adresa: http://www.politicheagricole.it/flex/cm/pages/ServeBLOB.php/L/IT/IDPagina/3335

sau

accesând direct pagina principală a site-ului Ministerului Politicilor Agricole, Alimentare și Forestiere (www.politicheagricole.it), făcând clic pe „Qualità” (în partea superioară dreaptă a ecranului), apoi pe „Prodotti DOP, IGP e STG” (pe laterala stângă a ecranului) și apoi pe „Disciplinari di produzione all’esame dell’UE”.

(1) JO L 179, 19.6.2014, p. 17.